Oscar Pistorius ‘sal nie kan getuig’, sê kennerPistorius Maandagoggend in die hof. Foto: ANA Só het prof. Jonathan Scholtz, hoof van kliniese sielkunde by die Weskoppies- psigiatriese hospitaal en ook verbonde aan die Universiteit van Pretoria, Maandag in die hooggeregshof in Pretoria getuig. Scholtz is die verdediging se eerste getuie. Scholtz het getuig dat hy in Mei 2014 gehelp het om ŉ verslag op te stel wat destyds tydens die verhoor in die hof voorgelê is. Scholtz het intussen nog ŉ verslag opgestel ná onderhoude met Pistorius, sy psigoterapeut, sy psigiater, sy oom Arnold en tannie Loïs, sowel as met ŉ beampte van die departement van korrektiewe dienste. Scholtz het ook gesprekvoering met Reeva Steenkamp se ouers, Barry en June, versoek. Die versoek is egter deur hul regsverteenwoordigers van die hand gewys. Volgens Scholtz het Pistorius in ŉ sagte stem gepraat tydens die onderhoud en depressief voorgekom. “Sy gedagtegang was meestal normaal al het hy soms afgedwaal. Hy het min energie gehad en sy geheue is nie goed nie. Hy drink medikasie vir depressie en slapeloosheid. Hy ly aan posttraumatiese stressindroom.” Scholtz het verder in sy verslag verwys na Pistorius se ma wat dood is toe hy 15 jaar oud was en die effek wat dit op hom gehad het. Daar is verwys na sy slegte verhouding met sy pa en hoe sy oom en ander mans soos sy skoolhoof en afrigter as vaderfigure in sy lewe gedien het. Pistorius se suster, Aimée, het volgens Scholtz onlangs Suid-Afrika verlaat weens die invloed wat sy saak op haar het. Volgens Scholtz is dit ŉ groot verlies vir Pistorius aangesien broer en suster baie na aan mekaar is. Scholtz het verder verwys na Pistorius se skooldae, hoe hy begin studeer het maar opgeskop het om aan sy atletiekloopbaan te werk. Daar is ook na Pistorius se prestasies en invloed verwys. Scholtz het gesê Pistorius kon nooit behoorlik oor Steenkamp rou nie. Hy het gesê Pistorius en Steenkamp se verhouding het einde 2012 begin en dat dit die eerste keer in ŉ lang tyd was wat Pistorius weer “vertroue, opregtheid en ware kameraadskap” beleef het. Volgens Scholtz vind Pistorius vertroosting in die feit dat Steenkamp se lewe “nou in die hande van God is”. Scholtz het verder verwys na Pistorius se liefde vir vuurwapens. Volgens hom het Pistorius onderneem om nooit weer aan ŉ vuurwapen te vat nie en het van al sy wapens ontslae geraak. Scholtz het getuig dat Pistorius aan ernstige depressie ly en dat sy toestand sedert 2014 vererger het. Volgens hom toon Pistorius nie eienskappe van anti-sosiale persoonlikheidsversteuring nie en is sy geweldsrisiko laag. “Hy het gesê dit is verkeerd vir enigiemand om ŉ lewe te neem aangesien net God dit mag doen.” Volgens Scholtz wil Pistorius sy tyd en ondervinding terugploeg om ander se lewens te verbeter. “Hy is ŉ eerste oortreder, intelligent, het sterk familie-ondersteuning en ŉ werksaanbod om kinders te help.” Scholtz het gesê die aanbod is om by Twin City Developments, sy oom se maatskappy, te werk as projekbestuurder van hul vroeë kinderontwikkelingsprogram. Pistorius is ook ingeskryf vir ŉ BSc-graad aan ŉ universiteit in Londen. Scholtz het gesê Pistorius moet in die hospitaal opgeneem word weens sy huidige toestand. “Hy is moedeloos en traag, en het sy lot in die hande van God gelos. Hy is gebreek.” Volgens Scholtz kan Pistorius nog ŉ positiewe bydrae tot die samelewing lewer. Scholtz het gesê Pistorius het berou getoon vir wat gebeur het en dat hy vir 17 maande R6 500 aan Steenkamp se ouers betaal het sonder om dit terug te verwag. Scholtz het ook verwys na die media-aandag wat die saak gekry het. “Hy het die persoon vir wie hy lief was, doodgeskiet. Die skuld is sedertdien met hom.” Scholtz het verwys na verskeie “traumatiese ervarings” waaraan Pistorius onderwerp is tydens sy tronkstraf en ook daarna. Hy het glo gehoor van ŉ jong man wat in die tronk verkrag is en homself daarna opgehang het. Pistorius het glo ook infeksie in sy stompies opgedoen omdat hy op die stortvloer moes sit. Volgens Scholtz is Pistorius onlangs versoek om ŉ winkelsentrum te verlaat omdat een van die inkopiegangers glo geweier het om “saam met ŉ moordenaar inkopies te doen”. Volgens Scholtz sal verdere gevangenisstraf ŉ nadelige uitwerking op Pistorius hê en nie sielkundig of sosiaal opbouend of sinvol wees nie. “Dit sal beter wees dat hy nou teruggee op ŉ opbouende manier om met behulp van sy vaardighede die lewens van ander te verbeter.” Lees alle vorige berigte oor die Oscar Pistorius-saak op Maroela Media.